b'\n_START_ARTICLE_\n60 m b\xc4\x97gimas\n_START_PARAGRAPH_\n60\xc2\xa0m b\xc4\x97gimas\xc2\xa0\xe2\x80\x93 lengvosios atletikos rungtis, praktikuojama u\xc5\xbedar\xc5\xb3 patalp\xc5\xb3 \xc4\x8dempionatuose \xc5\xbeiemos sezonu. Tai trumpiausia oficiali sprinto distancija. 1990\xc2\xa0m. ir 1904\xc2\xa0m. olimpini\xc5\xb3 \xc5\xbeaidyni\xc5\xb3 rungtis._NEWLINE_100 m ir 200\xc2\xa0m b\xc4\x97gimo pasaulio rekordininkas Usain Bolt, b\xc4\x97gdamas 100\xc2\xa0m distancij\xc4\x85 2009\xc2\xa0m. pasaulio \xc4\x8dempionate, pirmuosius 60\xc2\xa0m \xc4\xafveik\xc4\x97 per 6,31 s, bet toks rekordas \xc4\xafskaitytas nebuvo. Dabartinis 60\xc2\xa0m b\xc4\x97gimo vyr\xc5\xb3 rekordas priklauso Maurice Greene i\xc5\xa1 JAV. Moter\xc5\xb3 rekordinink\xc4\x97s titulas atiteko Rusijos b\xc4\x97gikei Irinai Privalovai. Jai taip pat priklauso ir alternatyvaus 55\xc2\xa0m b\xc4\x97gimo pasaulio rekordas.\n_START_SECTION_\nOrganizavimas\n_START_PARAGRAPH_\n60\xc2\xa0m b\xc4\x97gimas yra vienintel\xc4\x97 u\xc5\xbedar\xc5\xb3 patalp\xc5\xb3 rungtis, kurioje auk\xc5\xa1\xc4\x8diausio rango var\xc5\xbeybose vienu metu b\xc4\x97ga a\xc5\xa1tuoni sportininkai. Kituose b\xc4\x97gimuose dalyvauja po \xc5\xa1e\xc5\xa1is sportininkus vienu metu. 60\xc2\xa0m b\xc4\x97gimo rungtis sudaryta i\xc5\xa1 keleto kvalifikacini\xc5\xb3 b\xc4\x97gim\xc5\xb3. Pasaulio \xc4\x8dempionate i\xc5\xa1 viso yra trys etapai, o smulkesn\xc4\x97se var\xc5\xbeybose yra tik du ar vienas. 8 b\xc4\x97gikai, geriausiai \xc4\xafveik\xc4\x99 kvalifikacinius b\xc4\x97gimus, dalyvauja finale. Takeliai paskiriami pagal bandomojo b\xc4\x97gimo rezultatus, grei\xc4\x8diausi b\xc4\x97gikai gauna centrinius takelius. D\xc4\x97l i\xc5\xa1vystomo didelio grei\xc4\x8dio, kuris d\xc4\x97l distancijos trumpumo b\xc4\x97gant nema\xc5\xbe\xc4\x97ja, var\xc5\xbeybose da\xc5\xbenai u\xc5\xbe b\xc4\x97gimo takeli\xc5\xb3 \xc4\xafrengiama speciali didel\xc4\x97 pagalv\xc4\x97 ar kitokia mink\xc5\xa1ta konstrukcija, \xc4\xaf kuri\xc4\x85 sportininkas gal\xc4\x97t\xc5\xb3 atsitrenkti ir sustoti.'